**Predkladacia správa**

Materiál „Systém finančného riadenia Európskeho poľnohospodárskeho záručného fondu“ predkladá na rokovanie vlády SR Ministerstvo pôdohospodárstva a rozvoja vidieka SR na základe Plánu práce vlády SR na rok 2014.

Počnúc rozpočtovým rokom 2007 sa Ministerstvo pôdohospodárstva a rozvoja vidieka SR (ďalej len „MPRV SR“) po dohode s Ministerstvom financií SR vzhľadom na rozsiahlosť problematiky financovania opatrení Spoločnej poľnohospodárskej politiky EÚ (ďalej len „SPP“), jej previazanosť s odbornou poľnohospodárskou praxou a nadobudnuté skúsenosti stalo garantom finančného riadenia Európskeho poľnohospodárskeho záručného fondu (ďalej len „EPZF“).

Systém finančného riadenia EPZF vymedzuje základné princípy organizačného zabezpečenia, rozpočtovania a financovania jednotlivých opatrení SPP financovaných z EPZF.

Potreba vypracovania nového koncepčného materiálu vo vzťahu k financovaniu výdavkov z EPZF vyplynula  zo schválených zmien v legislatíve EÚ súvisiacich s prípravou novej Spoločnej poľnohospodárskej politiky na roky 2014 - 2020. Je však potrebné poznamenať, že nie všetky legislatívne akty súvisiace s implementáciou jednotlivých podpôr financovaných z EPZF sú definitívne schválené. V štádiu návrhov sa momentálne nachádzajú predovšetkým delegované a implementačné nariadenia Komisie, prostredníctvom ktorých sa stanovujú pravidlá vykonávania základných nariadení Európskeho parlamentu a Rady. Pri vypracovávaní tohto materiálu preto MPRV SR vychádzalo z aktuálnych znení týchto návrhov. V prípade ich zmien bude nevyhnutné systém finančného riadenia EPZF zo strany MPRV SR aktualizovať.

            Akúkoľvek aktualizáciu tohto materiálu zabezpečí Ministerstvo pôdohospodárstva a rozvoja vidieka SR po predchádzajúcej konzultácii s Ministerstvom financií SR a so subjektmi zapojenými do procesu finančného riadenia EPZF. Schvaľovanie aktualizovaného materiálu je v kompetencii ministra pôdohospodárstva a rozvoja vidieka SR. Každá aktualizácia bude bezprostredne po jej schválení zverejnená na webovom sídle MPRV SR.

Predkladaný materiál nemá finančný, ekonomický, environmentálny, sociálny vplyv ani vplyv na informatizáciu spoločnosti.